ΓΡΑΠΤΗ ΕΡΩΤΗΣΗ P-3102/98

υποβολή: Marie-Noëlle Lienemann (PSE) προς την Επιτροπή

(8 Οκτωβρίου 1998)

Θέμα: Οδηγία για τις ασφάλειες

Οι μη κερδοσκοπικοί οργανισμοί αλληλοβοήθειας διαδραματίζουν σημαντικότατο ρόλο για την πρόσβαση όλων στην περίθαλψη και για την ανάπτυξη των πρακτικών πρόληψης.

Συμβάλλουν στη δημιουργία κλίματος αλληλεγγύης για την καλύτερη κοινωνική κάλυψη των πολιτών της Ευρώπης.

Έχοντας τα παραπάνω υπόψη, κατά πόσο θεωρεί σκόπιμο η Επιτροπή να θεσπίσει ένα διαφορετικό νομοθετικό πλαίσιο από το προβλεπόμενο στην οδηγία για τις ασφάλειες;

Γενικότερα, με ποίον τρόπο προτίθεται η Επιτροπή να λάβει υπόψη της την ιδιαιτερότητα του καθεστώτος αλληλοβοήθειας και την διασφάλιση των συμφερόντων του;

Απάντηση του κ. Monti εξ ονόματος της Επιτροπής

(16 Νοεμβρίου 1998)

Η Επιτροπή αναγνωρίζει τη σημασία του ρόλου που καλούνται να διαδραματίσουν οι οργανισμοί αλληλοβοήθειας στο πλαίσιο της κοινωνικής οικονομίας στην Κοινότητα.

Όσον αφορά την ασφαλιστική δραστηριότητα, οι κοινοτικές οδηγίες για τις ασφάλειες καθορίζουν όρους άσκησης αυτής της δραστηριότητας στην ενιαία αγορά, σύμφωνα με τις αρχές της συνθήκης ΕΚ περί ελευθερίας εγκατάστασης και ελεύθερης παροχής υπηρεσιών. Προσδιορίζουν ένα καθεστώς πρόσβασης και άσκησης των δραστηριοτήτων αυτών, σύμφωνα με το οποίο κάθε ασφαλιστική επιχείρηση, ανεξάρτητα από τη νομική της μορφή, οφείλει να έχει την κατάλληλη χρηματοοικονομική διάρθρωση ώστε να είναι πάντα σε θέση να ικανοποιεί τις υποχρεώσεις που απορρέουν από τα συναφθέντα ασφαλιστήρια συμβόλαια. Το εν λόγω καθεστώς βασίζεται σε ενδελεχή εποπτεία των χρηματοοικονομικών δεδομένων της ασφαλιστικής επιχείρησης, απαιτώντας, μεταξύ άλλων, την ανά πάσα στιγμή ύπαρξη επαρκών τεχνικών αποθεματικών και την αντιστοίχισή τους, από ισοδύναμα, κατάλληλα και τοποθετημένα σύμφωνα με αυστηρούς κανόνες περιουσιακά στοιχεία, τον σχηματισμό επαρκούς περιθωρίου φερεγγυότητας για το σύνολο των δραστηριοτήτων της, υπολογιζόμενου σύμφωνα με τις διατάξεις των ασφαλιστικών οδηγιών, την ύπαρξη καλής διοικητικής και λογιστικής οργάνωσης και κατάλληλων διαδικασιών εσωτερικού ελέγχου.

Οι κοινοτικές οδηγίες που διέπουν τον τομέα των ασφαλειών προβλέπουν διατάξεις με τις οποίες λαμβάνεται υπόψη ο ειδικός χαρακτήρας των ασφαλιστικών επιχειρήσεων που λειτουργούν υπό μορφή οργανισμών αλληλοβοήθειας. Οι διατάξεις αυτές αφορούν ιδίως την σύσταση των ιδίων κεφαλαίων των εν λόγω οργανισμών (περιθώριο φερεγγυότητας). Επιτρέπουν στους εν λόγω οργανισμούς ασφάλισης ζημιών να χρησιμοποιούν τις πρόσθετες συνεισφορές για την σύσταση του περιθωρίου φερεγγυότητάς τους μέχρι ποσοστού 50 % του περιθωρίου φερεγγυότητας. Επίσης, οι οδηγίες επιτρέπουν στα κράτη μέλη να προβλέπουν για τους εν λόγω οργανισμούς την κατά 25 % μείωση του ελαχίστου επιπέδου του κεφαλαίου εγγύησης που απαιτείται βάση των εν λόγω οδηγιών.

Στην οδηγία σχετικά με την εποπτεία των ασφαλιστικών επιχειρήσεων που αποτελούν μέρος ενός ομίλου, η οποία εκδόθηκε στις 27 Οκτωβρίου 1998 από το Συμβούλιο και το Κοινοβούλιο(1), λαμβάνονται πλήρως υπόψη οι ανησυχίες που εξέφρασαν οι οργανσιμοί αλληλοβοήθειας κατά την νομοθετική διαδικασία. Πράγματι, η οδηγία αυτή δημιουργεί τις απαραίτητες προϋποθέσεις ώστε οι εν λόγω οργανισμοί, οι οποίοι εξ ορισμού δεν δύνανται να κατέχουν διασταυρούμενες συμμετοχές, και οι ασφαλιστικές επιχειρήσεις με εταιρική μορφή να αντιμετωπίζονται κατά τρόπο ισότιμο όσον αφορά την τήρηση των απαιτήσεων φερεγγυότητας εφόσον ανήκουν σε ασφαλιστικό όμιλο.

Οι διεξαγόμενες εργασίες για το καταστατικό της ευρωπαϊκής εταιρείας αλληλασφάλισης και της ευρωπαϊκής συνεταιριστικής εταιρείας αποσκοπούν επίσης στο να παράσχουν στους οργανισμούς αλληλοβοήθειας των κρατών μελών ένα νομικό εργαλείο προσαρμοσμένο στα ιδιαίτερα χαρακτηριστικά τους, παρέχοντάς τους έτσι τη δυνατότητα να είναι παρόντες στην εσωτερική αγορά και να ασκούν σε αυτή τις δραστηριότητές τους.

(1) ΕΕ L 330 της 5.12.1998.